b'\n_START_ARTICLE_\nMomenkaulis\n_START_PARAGRAPH_\nMomenkaulis (lot. os parietale)\xc2\xa0\xe2\x80\x93 porinis galvos griau\xc4\x8di\xc5\xb3 smegenin\xc4\x97s dalies kaulas. Tai plok\xc5\xa1\xc4\x8dias ir i\xc5\xa1gaubtas kaukol\xc4\x97s skliauto kaulas, kurio i\xc5\xa1orinis pavir\xc5\xa1ius yra lygus, o vidinis turi smegen\xc5\xb3 pusrutulio reljefo \xc4\xafspaudus ir d\xc4\x97l to atrodo gruobl\xc4\x97tas. Kiekvienas momenkaulis yra pana\xc5\xa1us \xc4\xaf i\xc5\xa1gaubt\xc4\x85 keturkamp\xc4\x99 plok\xc5\xa1t\xc4\x99. Susisiekia su kaktikauliu, smilkinkauliu, pakau\xc5\xa1kauliu ir plei\xc5\xa1takauliu. Visi kra\xc5\xa1tai, i\xc5\xa1skyrus smilkinin\xc4\xaf, yra dantyti. Smilkininis kra\xc5\xa1tas yra \xc5\xbevyno formos. Kra\xc5\xa1tai vadiname pagal tai, su kokiu kaulu jungiasi.\n_START_SECTION_\nI\xc5\xa1orinis pavir\xc5\xa1ius (facies externa)\n_START_PARAGRAPH_\nLabiausiai i\xc5\xa1linkusi i\xc5\xa1orinio pavir\xc5\xa1iaus vieta sudaro momens gumbur\xc4\x85, arba pakyl\xc4\x85, tuber parietale, s. eminentia parietalis. \xc5\xbdemiau jos lankais driekiasi ilgesn\xc4\x97 ir ry\xc5\xa1kesn\xc4\x97 vir\xc5\xa1utin\xc4\x97 smilkinio linija, linea temporalis superior (kaktikaulio smilkinio linijos t\xc4\x99sinys), ir trumpesn\xc4\x97 nery\xc5\xa1ki apatin\xc4\x97 smilkinio linija, linea temporalis inferior. Prie j\xc5\xb3 tvirtinasi bendravardis raumuo. \xc5\xa0iek tiek \xc4\xaf priek\xc4\xaf nuo pakau\xc5\xa1inio kampo atsiveria nepastovi porin\xc4\x97 momenin\xc4\x97 anga, foramen parietale, kuri priklauso venini\xc5\xb3 nuotak\xc5\xb3, emissarium, tipo angoms ir gali b\xc5\xabti abiejose pus\xc4\x97se, vienoje pus\xc4\x97je arba visai neb\xc5\xabti. Per jas susisiekia kaukol\xc4\x97s vidaus ir i\xc5\xa1or\xc4\x97s venos.\n_START_SECTION_\nVidinis pavir\xc5\xa1ius (facies interna)\n_START_PARAGRAPH_\nVidinio pavir\xc5\xa1iaus vir\xc5\xa1uje prie str\xc4\x97lin\xc4\x97s briaunos eina vir\xc5\xa1utinio str\xc4\x97linio an\xc4\x8dio vaga, sulcus sinus sagittalis superioris. Susisiuvus abiem momenkauliams \xc5\xa1ios vagos, tiksliau pusvag\xc4\x97s, susilieja \xc4\xaf vien\xc4\x85 pla\xc4\x8di\xc4\x85 vag\xc4\x85 bendravard\xc5\xbeiam kietojo smegen\xc5\xb3 dangalo veniniam an\xc4\x8diui \xc4\xafsistatyti. Speniniame kampe yra riestinio an\xc4\x8dio vaga, sulcus sinus sigmoidei. Vidiniame pavir\xc5\xa1iuje matyti gausios arterij\xc5\xb3 vagos, sulci arteriosi, smegen\xc5\xb3 vingi\xc5\xb3 \xc4\xafspaudai, impressiones gyrorum, smegenin\xc4\x97s kalvel\xc4\x97s, juga cerebralia, o i\xc5\xa1ilgai str\xc4\x97linio an\xc4\x8dio vagos i\xc5\xa1sid\xc4\x97sto gr\xc5\xabd\xc4\x97tosios duobut\xc4\x97s, foveolae granulares.\n_START_SECTION_\nOrientavimas\n_START_PARAGRAPH_\nKurios pus\xc4\x97s kaulas, nustatoma orientuojant j\xc4\xaf taip, kad gumburas b\xc5\xabt\xc5\xb3 i\xc5\xa1or\xc4\x97je, a\xc5\xa1trus \xc5\xbevyninis kra\xc5\xa1tas\xc2\xa0\xe2\x80\x93 apa\xc4\x8dioje, o tiesus ar \xc5\xa1iek tiek \xc4\xaflink\xc4\x99s kaktinis kra\xc5\xa1tas su \xc5\xbeemyn nut\xc4\xafsusiu plei\xc5\xa1takauliniu kampu\xc2\xa0\xe2\x80\x93 nukreiptas \xc4\xaf priek\xc4\xaf.\n_START_SECTION_\nMomenkaulio kaul\xc4\x97jimas\n_START_PARAGRAPH_\nMomenkaulis kaul\xc4\x97ja i\xc5\xa1 dviej\xc5\xb3 \xc5\xbeidini\xc5\xb3, kurie u\xc5\xbesimezga smegenis gaubian\xc4\x8dioje mezenchimos pl\xc4\x97v\xc4\x97je septint\xc4\x85 vaisiaus raidos m\xc4\x97nes\xc4\xaf. Vienas j\xc5\xb3 yra momens gumbure, kitas\xc2\xa0\xe2\x80\x93 \xc5\xa1iek tiek vir\xc5\xa1 jo. \xc5\xbdidiniai susilieja, tik iki gimimo osifikacija dar nepasiekia kaulo kamp\xc5\xb3, tod\xc4\x97l ties j\xc5\xb3 sand\xc5\xabromis su kitais kaulais lieka momen\xc4\x97liai. Labai retai kaul\xc4\x97jimo centrai gali nesusilieti, tada i\xc5\xa1ilgai kaulo driekiasi papildoma si\xc5\xabl\xc4\x97.'